
1. Puterea militară şi locul ei în ansamblul conceptului de putere 


Competiţia pentru putere reprezintă principalul fundament 
al politicii internaţionale, astfel încât sistemul relaţiilor inter- 
naţionale de astăzi şi toate repoziționările şi evoluţiile ce se 
înregistrează la nivel naţional, zonal, regional şi global se cer 
analizate mai ales în termeni de putere. 

Conceptul de putere incumbă o complexitate dificil de 
cuprins şi de definit în ansamblul său. Termenul derivă din 
latinescul „potestas”, iar literatura de specialitate ne oferă o 
multitudine de accepţiuni ale conceptului. În contextul rela- 
țiilor internaționale şi diplomaţiei, conceptul de putere defi- 
neşte capacitatea unui stat de a influența sau controla alte 
state, iar statele care au o astfel de abilitate sunt numite pu- 
teri, puteri zonale, puteri regionale, mari puteri şi superputeri. 

Puterea este deci o relaţie asimetrică între indivizi, gru- 
puri, organizații, state, iar exercitarea ei este strâns legată de 
intenţiile, nevoile, valorile sau interesele acestora, precum şi 
de distribuţia inegală a resurselor. Pentru a înţelege conceptul 
de putere în toată complexitatea sa este necesară abordarea 
multifaţetată a acestuia, pe toate dimensiunile sale de mani- 
festare: politică, economică, socială, culturală, tehnologico- 
informațională şi militară. 

În prezent, se manifestă două curente de opinie referitoare 
la puterea unui stat: cel dintâi, potrivit căruia puterea econo- 
mică a trecut pe primul plan, puterea militară pierzându-și din 
importanță, iar al doilea care susține că puterea militară este 
singurul şi adevăratul determinant al puterii unui stat!. Proba- 
bil mult mai importantă este măsura în care puterea economi- 
că a unui stat poate fi transformată în puterea militară, adică 
măsura în care resursele economice pot fi convertite în capa- 
cități militare. De exemplu, pe termen lung, aurul este mai 
valoros pentru că se poate oricând converti în tancuri, dar ar 
putea fi mai greu să se transforme tancurile în aur’. 

Puterea militară este capacitatea de acţiune armată a unui 
stat, asigurată de potenţialul său militar (de la elemente de 
buget şi personal la cele de cercetare ştiinţifică şi industrie de 
apărare), în scopul asigurării securității naționale şi a aliaților 


şi al îndeplinirii obiectivelor/intereselor politico-militare?. La 
nivel de alianță, puterea militară poate fi analizată ca însu- 
mare a componentei militare a puterii naţionale a statelor 
membre şi partenere, operaţionalizarea ei completă depinzând 
de foarte mulți factori, mai ales politici, ceea ce oferă multe 
probabilităţi”. Astfel, NATO este o putere militară rezultată 
din însumarea unor elemente ale puterilor militare indivi- 
duale. 

Aşadar, avem de-a face cu capacităţi militare, ce se con- 
stituie într-un instrument de forță al puterii şi cuprind: forțele 
armate, active şi de rezervă; sistemele de armă importante — 
tancuri, tunuri, avioane, elicoptere, nave de suprafață şi sub- 
marine; sistemele de comunicaţii şi informatice; elemente de 
infrastructură; bugetul alocat apărării şi repartiția acestuia pe 
tipuri de cheltuieli”. În plus, pentru a obține succesul strate- 
gic, operativ şi tactic, toate aceste elemente trebuie asociate 
cu aportul inteligenţei şi tehnologiei militare, cu transformă- 
rile şi modernizările structurale, tehnice şi tehnologice, de 
politică şi doctrină aduse de revoluţia în domeniul militar. Nu 
în ultimul rând, o calitate superioară a actului de conducere, 
nivelului de instruire, satisfacției materiale şi spirituale, întă- 
rirea moralului şi coeziunii propriilor trupe va spori gradul de 
eficienţă al îndeplinirii misiunilor încredințate. 

Avantajul tehnologic, supremaţia informaţională, noile 
generaţii de arme şi războiul bazat pe reţea, forţele expediţio- 
nare şi mijloacele superspecializate constituie noile elemente 
care caracterizează puterea militară a începutului de secol 
XXI. Dezvoltarea şi implementarea acestora necesită resurse 
financiare importante, resurse de care unele state dispun, iar 
altele nu. 

Prin urmare, capacitatea unui stat de a-şi folosi potenţialul 
său militar, în conformitate cu politica de apărare şi de pro- 
movare a intereselor naţionale, dă dimensiunea reală a puterii 
militare, însă ea depinde în foarte mare măsură de puterea 
economico-financiară a statului respectiv, de investiţiile în 
inteligenţă şi cercetare, de achiziţiile umane şi tehnologice. 


* Materialul de faţă este o sinteză a prelegerii susținute de autor la Cercul Militar Naţional în data de 11 februarie 2015. 

Puterea statului este dată de o îngemănare eficientă şi 
echilibrată a componentelor puterii. Aşadar, nu există putere 
politică compatibilă cu normele unei vieți democratice, dacă 
ea nu se bazează pe o economie robustă, iar orice sistem 
economic are nevoie de intervenţia factorului politic pentru o 
dezvoltare normală”. 

Ca parte importantă a teoriilor despre conceptul de putere, 
puterea militară se află într-o puternică relaţie de interdepen- 
dență cu celelalte componente: politică, economică, socială, 
culturală,  tehnologico-informaţională. Trebuie accentuat 
faptul că aceasta are la bază o serioasă fundamentare politică, 
adică factorul politic este cel care trasează direcţiile de reali- 
zare şi manifestare a puterii militare, iar puterea militară vine 
în sprijinul celei politice prin apărarea intereselor naționale. 
Aşadar, puterea militară nu poate exista fără puterea econo- 
mică, fără o economie robustă şi cu creşteri semnificative. Ea 
nu are câmp de aplicare fără puterea socială sau culturală. 
Însă, supremaţia tehnologică şi informaţională pare a fi în 
prezent esenţa edificării unei puteri militare credibile. 

Deşi situația economico-financiară actuală nu este una 
foarte stimulatoare, lumea se află încă departe de momentul 


în care puterea militară şi eforturile de dezvoltare şi tehnolo- 
gizare a acesteia se vor fi încheiat. Ea va continua să fie folo- 
sită sub diferite forme şi cu alte scopuri decât în trecut şi va 
juca un rol important în politica internațională. Războaiele 
clasice, în care mase mari de oameni şi tehnică de luptă se 
ciocneau în mod direct, au fost înlocuite cu cele asimetrice, 
hibride, în care se folosesc mijloace şi tehnici neconvenţio- 
nale, ce au un puternic impact psihologic asupra opiniei pu- 
blice. 


! Anca Dinicu, Puterea pe plan internaţional şi factorii care o condițio- 
nează, în Revista Academiei Forţelor Terestre, nr. 4 (32)/2003, p. 66. 

? Joshua S. Goldstein, Jon C. Pevehouse, Relaţii internaționale, Ed. Polirom, 
Iaşi, 2008, p. 102. 

3 Călin Anastasiu, „Putere”, în Cătălin Zamfir, Lazăr Vlăsceanu (coord.), 
Dicţionar de sociologie, Ed. Babel, Bucureşti, 1998, p. 481. 

* Cristian Băhnăreanu, Puterea militară în secolul XXI: modalităţi de 
realizare şi manifestare a puterii militare în societatea democratică 
românească, Ed. UNAp, Bucureşti, 2005, p. 10. 

* Mihail Orzeaţă, Securitatea şi continua transformare în secolul XXI. Ese- 
uri, Ed. Militară, Bucureşti, 2004, pp. 36-37. 

€ Virgil Măgureanu, Studii de sociologie politică, Ed. Albatros, Bucureşti, 
1997, p. 71. 


2. Impactul crizei economice la nivelul resurselor NATO şi ale statelor membre 


Situația economică dificilă pe plan internațional, mai ales 
la nivelul Uniunii Europene, a avut efecte negative asupra 
resurselor financiare naționale. În anul 2012, cheltuielile 
militare globale au atins 1.756 miliarde de dolari, în scădere 
cu 0,4% faţă de 2011 (prima descreştere din 1998). 

În ultimii ani, s-a constatat o concentrare a cheltuielilor 
militare, în sensul că un număr mic de ţări alocă mari sume 
apărării. De exemplu, în 2012, valoarea cheltuielilor militare 
a primelor 15 ţări reprezenta aproximativ 81% din totalul 
mondial. SUA erau responsabile de 39% din bugetul militar 
mondial, urmate la mare distanţă de China, Rusia, Marea 
Britanie şi Japonia. Se observă că pe primele locuri în topul 
mondial al cheltuielilor militare se găsesc marile puteri eco- 
nomice ale lumii, care alocă sume importante modernizării 
propriilor forțe şi capabilități militare. 

În opinia noastră, indicatorul care poate da o imagine cât 
mai reală asupra puterii militare îl reprezintă valoarea buge- 
tului alocat apărării şi ponderea lui în PIB-ul naţional. Ideal 
ar fi ca valoarea cheltuielilor pentru apărare să fie decuplată 
de evoluţia PIB-ului. Însă, valoarea fondurilor alocate apără- 
rii a depins în cele mai multe cazuri de PIB-ul realizat, mai 
precis de mărimea bugetului de stat. 

Din graficul de mai sus se observă că PIB-ul agregat al 

statelor NATO a urmat aproape întocmai tendința de evoluție 
a PIB-ului mondial”, cu creşteri constante până la momentul 
de criză puternică/recesiune din anul 2009 şi ulterior reluarea 
unui nivel mai scăzut de creştere. În 2012, problemele din 
zona euro şi criza datoriilor publice din Europa” a dus la o 
stagnare a PIB-ului agregat al NATO. 

În ultimul deceniu, majoritatea statelor membre ale orga- 
nizației şi-au diminuat cheltuielile de apărare, ceea ce a per- 
turbat semnificativ procesul de dezvoltare şi modernizare a 
capabilităților militare critice ale NATO, în special cele ale 
Aliaților europeni. Anularea, amânarea şi întârzierea unor 
programe majore în domeniul modernizării echipamentelor şi 
tehnicii militare au afectat deja capabilitățile de apărare ma- 
ritimă, război anti-submarin şi vânătoare de mine”. 

Ca rezultat, este de aşteptat ca decalajul dintre SUA şi ce- 
lelalte state membre să se adâncească şi mai mult. De exem- 
plu, contribuţia americană la bugetul NATO a continuat să 
crească în ultimii ani, ajungând la circa 72% în 2012, în timp 
ce contribuţia europeană s-a diminuat constant". 

În ceea ce priveşte modernizarea capabilităţilor, în 2012 
doar cinci dintre Aliați au cheltuit mai mult de 20% din bu- 
getul de apărare pe echipamente majore şi doar nouă peste 
10%, ceea ce înseamnă creşterea încrederii din punct de ve- 
dere militar în SUA şi sporirea disparităţilor de capabilitate 
între statele europene membre NATO. 

Conform unui raport din 2009 către Adunarea Parlamen- 
tară a NATO", multe dintre statele aliate din Europa Centra- 
lă şi de Est considerau că este necesar să reducă atât bugetele 
de apărare, cât şi personalul militar, şi să intensifice eforturile 
în direcţia dezvoltării capabilităților de nişă cu scopul de a 
eficientiza, din punct de vedere financiar, cheltuielile milita- 
re. Analiza realizată în cadrul unui studiu elaborat în 2013? 
arată că tendinţa de scădere a bugetelor de apărare a majori- 
tății statelor membre NATO din Europa se manifesta de di- 
naintea declanşării crizei economico-financiare globale. 

Astfel, pe măsură ce criza economico-financiară a afectat 

tot mai puternic economiile naţionale, multe state membre 
NATO au diminuat cu miliarde de dolari bugetele de apărare 
şi, implicit, investiţiile în capabilități critice specifice. Aceas- 
tă tendință poate fi observată, mai ales, în țările europene 
unde criza a avut un impact major şi mediu. De asemenea, au 
scăzut fondurile alocate modernizării echipamentelor şi acti- 
vităţilor de cercetare-dezvoltare şi s-au redus efectivele forțe- 
lor armate şi personalul participant la operaţii/misiuni inter- 
naționale. 

Valoarea fondurilor alocate apărării în statele membre ale 
Alianţei a depins în cele mai multe cazuri de PIB-ul realizat, 
mai precis de mărimea bugetului de stat, puternic afectat de 
criza economico-financiară. Deşi statele membre NATO s-au 
angajat adeseori să aloce cheltuielilor pentru apărare cel puţin 
2% din PIB, doar patru — SUA, Marea Britanie, Grecia şi 
Estonia — din cele 28 de state aliate au îndeplinit această 
cerință în 2012”. Ca urmare, bugetele de apărare ale statelor 
europene din NATO au scăzut la 1,6% din PIB, cu mult sub 
nivelul de 4% al SUA". Unii analişti pledează pentru reduce- 
rea pragului la 1,5% din PIB”, obiectiv realizabil pentru 
majoritatea statelor membre ale Alianţei, ceea ce ar stopa 
tendința de scădere a bugetelor militare. 

În ultimii ani, UE28 s-au axat în problemele de apărare 
asupra contribuției la misiuni internaționale (precum ISAF) şi 
măsurilor de austeritate impuse de criza economico-financia- 
ră. Comparând bugetele de apărare din 2009 cu cele din 
2014, se observă că cei trei mari contributori din UE (Marea 
Britanie, Franţa şi Germania) au crescut de la 60% la 62% 
din total, ţările de mijloc (Italia, Olanda, Polonia, Spania, 
Suedia, Grecia, Belgia, Danemarca, Finlanda) au stagnat, în 
timp ce ultimele 16 ţări membre (România, Republica Cehă, 
Austria, Ungaria, Portugalia, Irlanda, Slovacia, Croaţia, Slo- 
venia, Estonia, Malta, Bulgaria, Cipru, Letonia, Lituania, 
Luxemburg) au fost afectate de reducerile bugetare, scăzând 
de la 8% la 7%!€. În perioada 2013-2014, dezvoltarea genera- 
lă a tuturor bugetelor apărării UE28 a fost uşor pozitivă cu o 
creştere totală de 0,22% (0,42 mld. euro), doar cinci ţări înre- 
gistrând o creştere a cheltuielilor de apărare cu mai mult de 
5%. Şapte bugete s-au redus cu mai mult de 5%, iar în 16 ţări 
membre bugetul a rămas aproape la acelaşi nivel. 

Bugetele de apărare ale ţărilor europene sunt de aşteptat 
să crească în următorii ani având în vedere situația economică 
mult mai bună. De asemenea, criza şi evenimentele din Ucra- 
ina au modificat percepția asupra amenințărilor şi dispo- 


nibilitatea de a aloca fonduri pentru apărare, mai ales în sta- 
tele nordice şi baltice şi cele est-europene. Acestea s-au re- 
orientat spre apărarea teritorială şi intenționează să crească 
bugetele de apărare în următorii 5-10 ani. 

Pentru a atinge ținta de 2% din PIB până în 2024 şi rata 
de investiţii de 20% din bugetul de apărare alocate progra- 
melor majore de înzestrare (inclusiv cercetare-dezvoltare), 
stabilită la summitul NATO din Ţara Galilor, bugetul de 
apărare al UE28 ar trebui să crească cu circa 260 mld. euro în 
următorii 10 ani, ceea ce pare imposibil. 

Prin urmare, austeritatea bugetară din ultimii ani a impus, 
pe de o parte, determinarea acelor metode şi instrumente care 
să permită utilizarea cu eficiență maximă a resurselor de 
apărare existente şi, pe de altă parte, identificarea de către 
factorii politico-militari a unor posibilităţi/oportunități şi 
implementarea unor modalități concrete de atragere şi dez- 
voltare a noi resurse de apărare pentru a acoperi eventualele 
deficite. În acest context, la nivelul Alianţei Nord-Atlantice şi 
al Uniunii Europene au fost lansate şi puse în aplicare iniția- 
tive de planificare a apărării menite să creeze un cadru propi- 
ce dezvoltării sau achiziţionării în comun a echipamentelor 
militare necesare, precum: Smart Defence (NATO) şi Pooling 
and Sharing (UE). 


7 International Monetary Fund, World Economic Outlook Database, April 2013. 
8 Criza s-a manifestat cu precădere în Grecia (unde datoria publică atingea 
150,3% din PIB în 2012), Irlanda (111,5%), Portugalia (117,5%), Spania 
(76%) şi Cipru (83,3%). 

” Stephen J. Flanagan, A Diminishing Transatlantic Parmnership?, Center for 
Strategic and International Studies Report, May 2011 apud John Dyrby 
Paulsen, Budget Constraints: A Challenge to Alliance Cohesion?, Draft 
Report, NATO Parliamentary Assembly, Sub-Committee on Transatlantic 
Relations, May 2012, p. 3. 

10 NATO Public Diplomacy Division, The Secretary General's Annual 
Report 2012, Brussels, 2013, p. 10. 

"! Hugh Bayley, The Global Financial Crisis and its Impact on Defence 
Budgets, NATO PA - 178 ESC 09 E rev 1, November 2009. 

"2 Cristian Băhnăreanu, Determinări ale crizei economico-financiare globale 
asupra securităţii statelor membre ale Alianţei Nord-Atlantice, Ed. UNAp, 
Bucureşti, 2013. 

'5 Ibidem, p. 11. 

14 Francesco Pontiroli Gobbi, NATO in the aftermath of the financial crisis, 
Library Briefing, 3 April 2013, p. 2. 

'5 Quint Hoekstra, Implications of Broken Promises on NATO's 2% Rule, in 
„Atlantic Voices”, Volume 3, Issues 2, February 2013, p. 6. 

16 Stiftung Wissenschaft und Politik, European Defence Monitoring, Report 
prepared for the European Defence Agency, 26 September 2014. 


3. Interdependențele dintre economie, putere militară şi securitate 


Determinările economice asupra securității au devenit tot 
mai clare în actualul sistem al relaţiilor internaţionale, în 
sensul că tot ceea ce înseamnă potenţial de securitate şi apă- 
rare necesită resurse. Chiar şi o analiză mai puțin amănunțită 
a celor mai recente strategii şi documente ale diverşilor actori 
statali şi nonstatali ai lumii denotă o interrelaționare tot mai 
accentuată între resursele economice şi realizarea securităţii. 

Astfel, în raportul ONU, O lume mai sigură: responsabi- 
litatea noastră comună, se specifică foarte clar „necesitatea ca 
toți membrii comunităţii internaționale să dovedească mai 
multă disponibilitate în a asigura şi susține resurse militare 
dislocabile”!” pentru realizarea unui sistem de securitate co- 
lectivă efectiv, eficient şi echitabil. Aceasta presupune desigur 
resurse naționale semnificative, financiare şi materiale. 

Conceptul Strategic al NATO din 2010, la alineatul 37, 
specifică faptul că „NATO trebuie să dispună de suficiente 


resurse — financiare, militare şi umane — pentru a-şi putea 
îndeplini misiunile, esenţiale pentru securitatea populaţiei şi 
teritoriului Alianţei”. În cadrul NATO, procesul de planifi- 
care a apărării asigură „cea mai bună modalitate de utilizare 
(...) a ansamblului de resurse naţionale ce sunt disponibile 
pentru misiunile organizației”. Prin urmare, securitatea 
statelor membre nu poate fi realizată cu maximă eficiență fără 
respectarea cotelor stabilite pentru cheltuielile militare şi un 
suport economic adecvat din partea acestora. 

Strategia de securitate a Uniunii Europene din 2003, O 
Europă sigură într-o lume mai bună, consemnează faptul că 
„securitatea reprezintă o condiție prealabilă pentru dezvol- 
tare”. De asemenea, în Strategia de Securitate Naţională 
din 2010, SUA susţin că fiecare din cele patru interese națio- 
nale de durată, printre care securitatea şi prosperitatea, „este 
strâns legat de celelalte”?!. Rezultă un adevăr al vremurilor 

actuale şi anume că economia şi securitatea se potenţează 
reciproc: cu cât sentimentul de securitate este mai pronunțat, 
cu atât sunt create condiţiile pentru o creşterea economică 
solidă; cu cât dezvoltarea economică este mai accentuată, cu 
atât securitatea se consolidează. 

Şi ceilalți actori statali majori din sistemul internaţional 
subliniază sporirea interdependenţei dintre economie şi secu- 
ritate. În Strategia de Securitate Naţională a Federaţiei Ruse 
până în 2020, la articolul 25, administraţia de la Moscova 
afirmă că „starea securităţii naționale este direct dependentă 
de potenţialul economic al ţării”. De asemenea, conform 
documentului Apărarea Naţională a Chinei în 2008, autori- 
tățile de la Beijing rămân fidele „principiului de dezvoltare 
coordonată a economiei şi apărării naționale şi (...) caută să 
asigure un echilibru între îmbogățirea ţării şi consolidarea 
puterii militare”. 

Prin urmare, realizarea şi garantarea securității în epoca 
contemporană depinde tot mai mult de nivelul de dezvoltare 
economică. Constituirea şi susținerea unei puteri militare 
profesioniste şi credibile necesită resurse financiare, umane şi 
materiale semnificative. Economia, alături de finanţe şi teh- 
nologie, este cel mai dinamic şi complex factor ce poate 
genera putere militară. 

Componentele economică, financiară şi tehnologică şi cea 
militară ale puterii se intercondiţionează reciproc, astfel încât 
economia, finanțele şi tehnologia influențează realizarea 
securităţii, aşa cum securitatea asigură suportul bunei func- 
ționări şi dezvoltări a economiei, finanţelor şi tehnologiei. Cu 
cât economia este mai performantă, cu atât tehnologia se 
dezvoltă şi devine mai perfecționată, ceea ce se traduce 
printr-un potențial crescut de a produce şi genera capabilități 
militare moderne. Numai o economie performantă poate 
asigura condițiile necesare pentru generarea unei puterii mi- 
litare la fel de performantă. Prin urmare, statul are nevoie de 
un suport economic solid, o economie echilibrată şi bine 
structurată, pentru a susține o putere militară credibilă şi 
eficientă, capabilă să satisfacă atât necesităţile interne de 


securitate, cât şi obligațiile externe asumate. 

Apărarea şi securitatea nu se pot realiza fără o programare 
judicioasă a resurselor necesare, fără o analiză detaliată a 
raportului dintre resurse, misiuni şi rezultate. Ideal ar fi ca 
formarea şi menținerea unei armate profesioniste, bine înzes- 
trate şi capabile să facă față gamei din ce în ce mai extinse de 
riscuri şi ameninţări, să se obțină cu cât mai puţine resurse. 
Însă, dată fiind actuala conjunctură economică şi noile ame- 
nințări la adresa securităţii, autoritățile politico-militare din 
țările NATO şi UE vor trebui să facă alegeri dificile în stabi- 
lirea nivelului fondurilor pentru apărare. Ele vor trebui să 
găsească şi să menţină acel echilibru între componentele 
puterii în funcţie de condiţionările interne şi externe. 

Cu toate că utilizarea puterii militare este tot mai intens 
contestată în politica internaţională, ea continuă să fie folosită 
pentru deblocarea unor situaţii strategice şi joacă un rol major 
în configurarea relaţiilor internaționale şi a mediului global 
de securitate. Puterea militară continuă să rămână o compo- 
nentă fundamentală a puterii statelor sau organizaţiilor regio- 
nale de securitate. 

În condiţiile noilor evoluţii din mediul internaţional de 
securitate devine obligatoriu ca statele membre NATO, în 
special cele europene, să aloce mult mai multe resurse dez- 
voltării puterii militare naţionale şi aliate. 

CONCLUZII 


e Puterea militară are la bază o serioasă fundamentare politică şi nu poate exista fără puterea economică, fără o 
economie robustă şi cu creşteri semnificative. Ea nu are câmp de aplicare fără puterea socială sau culturală. 
e A4usteritatea bugetară din ultimii ani a impus, pe de o parte, determinarea acelor metode şi instrumente care să 


permită utilizarea cu eficienţă maximă a resurselor de apărare existente şi, pe de altă parte, identificarea unor posibili- 
tăți/oportunităţi şi implementarea unor modalităţi concrete de atragere şi dezvoltare a noi resurse de apărare pentru a 
acoperi eventualele deficite. 

e Capacitatea statului de a asigura securitate depinde de măsura în care economia poate produce şi pune la dispo- 
ziție resursele şi mijloacele necesare. Puterea militară este strâns legată de puterea economică, în sensul că tot ceea ce 
înseamnă potențial de securitate şi apărare necesită resurse. 

